Palvelualojen ammattiliiton toimistojen työntekijät marssivat ulos työpaikaltaan perjantaina kello 9.30. Heitä on noin 260.

Kyseessä on protesti PAMin organisaatiouudistusta vastaan. Luottamusmiehen mukaan PAM ei noudata nykyisen työehtosopimuksen ehtoja. Ulosmarssiin osallistuvat myös työttömyyskassan työntekijät, vaikka kiista ei koske heitä.

– Kyse on pidemmästä prosessista ja siitä, miten työntekijöitä on kuultu. Viimeisin rike on se, että työnantaja on rikkonut työehtosopimuksen määräyksiä. Ne koskevat henkilökohtaisia pätevyyden arviointeja. Toimintaohjeet ovat yksiselitteiset, mutta sitten on ylhäältä annettu käsky, että näin ei tänä vuonna toimita. Tällaista emme voi sulattaa, sanoo luottamusmies Raimo Hoikkala.

Kaikki PAMin toimistot ovat perjantaina suljettuina. Henkilökunta palaa töihin maanantaina.